Smáþörungaverksmiðja opnar á Hellisheiði Fyrirtækið Algaennovation Iceland opnaði smáþörungaverksmiðju sína í Jarðhitagarði Orku náttúrunnar á Hellisheiði 24. september sl . Fyrirtækið hóf tilraunaframleiðslu við Hellisheiðarvirkjun árið 2017 og undirritaði fyrir rúmu ári samstarfssamning við ON um aðstöðu og ýmis orkutengd aðföng til framleiðslunnar . Nú eru teknar í notkun fyrstu tvær framleiðslueiningarnar en forsvarsmenn fyrirtækisins stefna að því að margfalda framleiðslugetuna á næstu árum . Fjöldi manns var viðstaddur opnunina þar sem fjármálaráðherra auk forsvarsmanna fyrirtækisins , ON , bæjarstjórnar Ölfuss og Íslandsstofu tóku til máls . Í tilkynningu Algaennovation segir að verkefnið sé hið fyrsta sinnar tegundar á heimsvísu þar sem hátækni í sívöktun , gagnavinnslu og sjálfvirkri aðlögun kerfa er beitt til að ná hámarks árangri í ræktun smáþörunga , óháð tegund þörungs . Fyrirtækið skilgreinir sig sem hátæknifyrirtæki sem býður lausn við að breyta orku í fæðu ( Energy to Food - E 2F ) með skilvirkari hætti en áður hefur þekkst auk þess sem starfsemin er kolefnisneikvæð , þ.e. umbreytir meiri koltvísýringi í súrefni en fylgir starfseminni . Þá er tæknin hér á landi sem klæðskerasniðin í kringum jarðvarmaver á Íslandi og að íslenskum aðstæðum . Pétur Óskarsson framkvæmdastjóri Íslandsstofu kvaðst í ávarpi sínu vera stoltur af frumkvæði Íslandsstofu við að skilgreina smáþörungaræktun sem sóknarfæri í fjölnýtingu jarðvarma hér á landi og efna til samstarfs við orkufyrirtækin og Kadeco um að laða hingað verkefni á því sviði . Nokkur fjöldi fyrirtækja ræktar smáþörunga á Íslandi og hefur þessi ört vaxandi grein flutt inn bæði erlent fjármagn og þekkingu sem nýtt er við séríslenskar aðstæður .